Document ID: 32007R1172

KOMISJONI MÄÄRUS (EÜ) nr 1172/2007,
5. oktoober 2007,
millega muudetakse määrust (EÜ) nr 1891/2004, millega kehtestatakse rakendussätted nõukogu määrusele (EÜ) nr 1383/2003 teatavate intellektuaalomandi õiguste rikkumises kahtlustatavate kaupade suhtes võetava tollimeetme ja kõnealuseid õigusi rikkuvaks tunnistatud kaupade suhtes võetavate meetmete kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 2003. aasta määrust (EÜ) nr 1383/2003 teatavate intellektuaalomandi õiguste rikkumises kahtlustatavate kaupade suhtes võetava tollimeetme ja kõnealuseid õigusi rikkuvaks tunnistatud kaupade suhtes võetavate meetmete kohta, (1) eriti selle artiklit 20,
ning arvestades järgmist:
(1)
Määrusega (EÜ) nr 1383/2003 on ette nähtud teatavate intellektuaalomandi õiguste rikkumises kahtlustatavate kaupade suhtes võetavad tollimeetmed.
(2)
Komisjoni määrusega (EÜ) nr 1891/2004 (2) on kehtestatud rakendussätted määruse (EÜ) nr 1383/2003 kohaldamiseks, eelkõige meetmetaotluse vormi puhul. Määruse I ja II lisas on ühtlasi esitatud kõnealuste vormide näidised.
(3)
Määruse (EÜ) nr 1891/2004 lisas I-C ja lisas II-C on loetelu pädevatest ametiasutustest, kellele tuleb riiklikud ja ühenduse meetmetaotlused esitada. Kõnealuse määruse artiklis 8 on sätestatud, et komisjon avaldab määruse (EÜ) nr 1383/2003 artikli 5 lõikes 2 osutatud pädevate tolliasutuste nimekirja Euroopa Liidu Teataja C-seerias. Võttes arvesse, et lisas I-C ja lisas II-C esitatud loetelud sisaldavad pidevat ajakohastamist vajavaid muutuvaid andmeid, ei ole nende avaldamine Euroopa Liidu Teataja C-seerias kohane. Määrusest (EÜ) nr 1891/2004 tuleks lisa I-C ja lisa II-C seega välja jätta.
(4)
1. jaanuaril 2007 ühinesid Euroopa Liiduga Bulgaaria ja Rumeenia. Määrust (EÜ) nr 1891/2004 tuleks seega kohandada ja lisada need kaks riiki ühenduse meetmetaotluse vormi.
(5)
Ühenduse meetmetaotluse vormi oleks tulnud muuta komisjoni 23. oktoobri 2006. aasta määrusega (EÜ) nr 1792/2006, millega kohandatakse teatavaid määrusi ja otsuseid kaupade vaba liikumise, isikute vaba liikumise, konkurentsipoliitika, põllumajanduse (veterinaar- ja fütosanitaarõigusaktid), kalanduse, transpordipoliitika, maksustamise, statistika, sotsiaalpoliitika ja tööhõive, keskkonna, tolliliidu ning välissuhete valdkonnas seoses Bulgaaria ja Rumeenia ühinemisega, (3) mis jõustus nimetatud riikide ühinemislepingu jõustumise kuupäeval.
(6)
Omavahelise vastavuse huvides oleks vaja ette näha ühenduse meetmetaotluse vormi muutmine alates Bulgaaria ja Rumeenia ühinemiskuupäevast.
(7)
Seetõttu tuleks määrust (EÜ) nr 1891/2004 vastavalt muuta.
(8)
Käesolevas määruses ette nähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1891/2004 muudetakse järgmiselt:
1.
lisas I jäetakse riikliku meetmetaotluse vormi lahtrist 2 välja sõnad „(täiendava teabe saamiseks vt lisa I-C)”;
2.
lisa I-C jäetakse välja;
3.
lisa II asendatakse käesoleva määruse lisa tekstiga;
4.
lisas II-A jäetakse viimasest lausest välja sõnad „Lisas II-C osutatud”;
5.
lisa II-C jäetakse välja.
Artikkel 2
Käesolev määrus jõustub selle Euroopa Liidu Teatajas avaldamise päeval.
Artikli 1 punkti 3 kohaldatakse alates 1. jaanuarist 2007.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. oktoober 2007

Labels: 11
7
3
12
18